钦定古今图书集成/明伦汇编/宫闱典/第035卷 > 后主胡皇后
## 钦定古今图书集成/明伦汇编/宫闱典/第035卷 > 后主胡皇后

按《北齐书后妃传》：后主皇后胡氏，陇东王长仁女也。
胡太后失母仪之道，深以为愧，欲求悦后主，故饰后
于宫中，令帝见之。帝果悦，立为弘德夫人，进左昭仪，
大被宠爱。斛律后废，陆媪欲以穆夫人代之，太后不
许，祖孝征请立胡昭仪，遂登为皇后。陆媪既非劝立，
又意在穆夫人。其后于太后前作色而言曰：“何物亲
侄女，作如此语言？”太后问：“有何言？”曰：“不可。”道固问之，
乃曰：“语大家云，太后行多非法，不可以训。”太后大怒，
唤后出，立剃其发，遂令还家。帝思之，每致物以通意。
后与斛律废后俱召入内，数日而邺不守，后亦改嫁
云。